Ettepanek: NÕUKOGU MÄÄRUS kalapüügivõimaluste jaotamise kohta protokolli (millega määratakse kindlaks Euroopa Liidu ning Cabo Verde Vabariigi vahelise kalandussektori partnerluslepinguga ettenähtud kalapüügivõimalused ja rahaline toetus) alusel /* COM/2014/0697 final - 2014/0330 (NLE) */





SELETUSKIRI 1. ETTEPANEKU TAUST Nõukogu andis Euroopa Komisjonile volituse pidada Euroopa Liidu nimel läbirääkimisi Euroopa Ühenduse ja Cabo Verde Vabariigi vahelise kalandussektori partnerluslepingu protokolli uuendamiseks. Läbirääkimiste tulemusena parafeerisid läbirääkijad 28. augustil 2014 uue protokolli. Uus protokoll hõlmab nelja-aastast ajavahemikku alates protokolli ajutise kohaldamise kuupäevast, milleks on artikli 15 kohaselt uue protokolli allkirjastamise kuupäev. Lepingu protokolli peamine eesmärk on sätestada liidu laevade kalapüügivõimalused Cabo Verde kalapüügipiirkonnas kalavarude kasutamata ülejäägi piires, lähtudes parimatest saadaolevatest teadusuuringute tulemustest ja järgides Rahvusvahelise Atlandi Tuunikala Kaitse Komisjoni (ICCAT) soovitusi. Komisjon võttis muu hulgas aluseks sõltumatute välisekspertide koostatud järelhindamise tulemused. Partnerluslepingu üldine eesmärk on tihendada koostööd Euroopa Liidu ja Cabo Verde Vabariigi vahel, et luua mõlema lepinguosalise huvides partnerlusraamistik säästva kalanduspoliitika ja kalavarude vastutustundliku kasutuse arenguks Cabo Verde Vabariigi kalapüügipiirkonnas. Protokolliga on ette nähtud kalapüügivõimalused järgmistele laevakategooriatele: – 28 tuunipüügiseinerit, – 30 pinnaõngejadalaeva, – 13 ritvõngedega tuunipüügilaeva. Oleks vaja määrata kindlaks kalapüügivõimaluste jaotamispõhimõtted liikmesriikide vahel. Selle alusel teeb komisjon nõukogule ettepaneku määrus vastu võtta. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Huvitatud isikutega konsulteeriti ajavahemikku 2011–2014 hõlmanud protokolli hindamise raames. Liikmesriikide ekspertidega konsulteeriti ka tehnilistel koosolekutel. Konsultatsioonid kinnitasid huvi Cabo Verde Vabariigi kalandusprotokolli jätkumise vastu. 3. ETTEPANEKU ÕIGUSLIK KÜLG Käesolevat menetlust alustati paralleelselt menetlustega, mis hõlmavad nõukogu otsust protokolli (millega määratakse kindlaks Euroopa Liidu ning Cabo Verde Vabariigi vahelise kalandussektori partnerluslepinguga ettenähtud kalapüügivõimalused ja rahaline toetus) sõlmimise kohta ning nõukogu otsust protokolli allkirjastamise volitamise ja protokolli ajutise kohaldamise kohta. 4. MÕJU EELARVELE Protokollis sätestatud 550 000 euro suurune rahaline toetus kaheks esimeseks aastaks ning 500 000 euro suurune rahaline toetus kaheks viimaseks aastaks jaguneb järgmiselt: a) kahel esimesel aastal 275 000 euro suurune summa ja kahel viimasel aastal 250 000 euro suurune summa juurdepääsuks 5 000 tonni suurusele võrdlustonnaažile ning b) kahel esimesel aastal 275 000 euro suurune summa ja kahel viimasel aastal 250 000 euro suurune summa eritoetus Cabo Verde Vabariigi kalandussektori poliitika arendamiseks. Toetus vastab riikliku kalanduspoliitika eesmärkidele ja eelkõige Cabo Verde Vabariigi vajadustele võitluses ebaseadusliku kalapüügi vastu. 2014/0330 (NLE) Ettepanek: NÕUKOGU MÄÄRUS kalapüügivõimaluste jaotamise kohta protokolli (millega määratakse kindlaks Euroopa Liidu ning Cabo Verde Vabariigi vahelise kalandussektori partnerluslepinguga ettenähtud kalapüügivõimalused ja rahaline toetus) alusel EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 3, võttes arvesse Euroopa Komisjoni ettepanekut, ning arvestades järgmist: (1) Nõukogu võttis 19. detsembril 2006 vastu nõukogu määruse (EÜ) nr 2027/2006 Euroopa Ühenduse ja Cabo Verde Vabariigi vahelise kalandussektori partnerluslepingu sõlmimise kohta[1]. (2) Partnerluslepingu uus protokoll parafeeriti 28. augustil 2014. Uue protokolliga nähakse ette Euroopa Liidu laevade kalapüügivõimalused Cabo Verde suveräänsete õiguste või jurisdiktsiooni all olevas kalapüügipiirkonnas. (3) Nõukogu võttis [kuupäev] vastu otsuse …/2014/EL[2] uue protokolli allkirjastamise ja ajutise kohaldamise kohta. (4) Tuleks kindlaks määrata meetod kalapüügivõimaluste jaotamiseks liikmesriikide vahel nii protokolli ajutise kohaldamisaja kui ka kogu kehtivusaja jooksul. (5) Vastavalt nõukogu määruse (EÜ) nr 1006/2008[3] artikli 10 lõikele 1 teavitab komisjon asjaomaseid liikmesriike, kui selgub, et uue protokolli kohaselt liidule määratud kalapüügivõimalusi ei kasutata täielikult. Kui vastust ei esitata nõukogu kehtestatud tähtajaks, käsitatakse seda kinnitusena, et asjaomase liikmesriigi laevad ei kasuta antud perioodil oma kalapüügivõimalusi täielikult. Nõukogu peaks kõnealuse tähtaja kindlaks määrama. (6) Selleks et liidu laevad saaksid kalapüügitegevust jätkata, on uue protokolli artikliga 15 ette nähtud lepingu ajutine kohaldamine alates selle allkirjastamise kuupäevast. Käesolevat määrust tuleks seega kohaldada alates samast kuupäevast, ON VASTU VÕTNUD KÄESOLEVA MÄÄRUSE: Artikkel 1 (1) Protokollis (millega määratakse kindlaks Euroopa Liidu ning Cabo Verde Vabariigi vahelise kalandussektori partnerluslepinguga ettenähtud kalapüügivõimalused ja rahaline toetus) kehtestatud kalapüügivõimalused on liikmesriikide vahel jaotatud järgmiselt: (a) tuunipüügiseinerid: Hispaania: || 16 laeva Prantsusmaa: || 12 laeva (b) pinnaõngejadalaevad: Hispaania: || 23 laeva Portugal: || 7 laeva (c) ritvõngedega tuunipüügilaevad: Hispaania: || 7 laeva Prantsusmaa: || 4 laeva Portugal: || 2 laeva (2) Määrust (EÜ) nr 1006/2008 kohaldatakse, ilma et see piiraks Euroopa Ühenduse ja Cabo Verde Vabariigi vahelist kalandussektori partnerluslepingut. (3) Kui lõikes 1 osutatud liikmesriikide kalapüügilubade taotlused ei hõlma kõiki neile protokolliga sätestatud püügivõimalusi, võtab komisjon määruse (EÜ) nr 1006/2008 artikli 10 kohaselt arvesse mis tahes muu liikmesriigi püügiloataotlust. (4) Ajavahemikuks, mille jooksul liikmesriigid peavad määruse (EÜ) nr 1006/2008 artikli 10 lõike 1 kohaselt kinnitama, et nad ei kasuta neile eraldatud kalapüügivõimalusi täielikult ära, on kehtestatud kümme tööpäeva arvestatuna kuupäevast, mil komisjon teatab neile, et kalapüügivõimalused ei ole täielikult ära kasutatud. Artikkel 2 Käesolev määrus jõustub päeval pärast selle avaldamist Euroopa Liidu Teatajas. Seda kohaldatakse alates protokolli allkirjastamise kuupäevast. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja [1] ELT L 414, 19.12.2006, lk 1. [2] ELT L [...], [...], lk [...]. [3] Nõukogu määrus (EÜ) nr 1006/2008, 29. september 2008, mis käsitleb ühenduse kalalaevadele loa andmist püügitegevuseks ühenduse vetest väljaspool ning kolmandate riikide laevade juurdepääsu ühenduse vetele ja millega muudetakse määruseid (EMÜ) nr 2847/93 ja (EÜ) nr 1627/94 ning tunnistatakse kehtetuks määrus (EÜ) 3317/94 (ELT L 286, 29.10.2008, lk 33).